Proverbji oħra ta' Salamun Dawn ukoll proverbji ta' Salamun, miġbura min-nies ta' Ħeżekija , sultan ta' Ġuda. Hu ġieħ għal Alla li ħaġa jaħbiha; imma ġieħ għas-slaten li jikxfuha. Għolja s-smewwiet u fond qiegħ l-art, u qalb is-slaten ma titkejjilx. Saffi mill-ħmieġ il-fidda, u tkun tajba għal min jaħdimha; neħħi l-ħżiena minn quddiem is-sultan, u jitwettaq bil-ġustizzja t-tron tiegħu. Tersaqx 'il quddiem lejn is-sultan, toqgħodx fejn joqogħdu l-kbarat ; għax aħjar jgħidulek: "Itla' 'l fuq", milli jniżżluk 'l isfel quddiem il-kbarat. Dak li tkun rajt ixxandrux malajr quddiem kulħadd, għax x'tagħmel imbagħad, meta fl-aħħar għajrek iħammarlek wiċċek? Il-kawża tiegħek aqtagħha ma' għajrek, imma tikxifx dak li taf fuq ħaddieħor, li ma jmurx jgħajrek min jisimgħek, u t-tebgħa kerha ma tmurx minn fuqek. Bħal tuffieħ tad-deheb fuq platt tal-fidda, hi l-kelma li tingħad f'waqtha. Bħal misluta tad-deheb u bħal kullana tad-deheb, hi t-twissija tal-għaref għal min jismagħha. Bħall-frisk tas-silġ fi żmien il-ħsad, hu l-qaddej fidil għal min jibagħtu; u hu qalb sidu jserraħ. Bħas-sħab u r-riħ bla xita, hu min jiftaħar li jagħti u ma jagħti qatt. Lil min hu kbir bis-sabar tfiehmu, bil-kelma t-tajba tkisser l-għadam. Jekk issib l-għasel, kul kemm teħtieġ; tikolx iż-żejjed għax ikollok taqilgħu. Toqgħodx ġej u sejjer f'dar ġarek, għax iddejqu u jixba' minnek. Bħal mazza jew sejf jew vleġġa misnuna, min jixhed ħażin kontra sieħbu. Bħal sinna mħassra u sieq imfekka, min jitma fi bniedem ħajjen fi żmien l-inkwiet. Bħal ħall fuq ġerħa min joqgħod jgħanni lill-qalb muġugħa. Jekk l-għadu tiegħek bil-ġuħ, itimgħu ; jekk inhu bil-għatx, isqih; hekk tiġmagħlu l-ġamar fuq rasu , u jkun il-Mulej li jroddlok. Kif ir-riħ fuq iġib ix-xita, hekk l-ilsien li jqassas iġib il-ħars bl-ikrah. Aħjar tgħix f'rokna fuq bejt, milli f'dar kbira ma' mara ġellieda. Bħall-ilma frisk għal min hu bil-għatx, hekk hi aħbar tajba minn art imbiegħda. Bħal nixxiegħa mdardra u għajn imniġġsa, hu l-ġust li jaqa' quddiem min hu ħażin. Mhux tajjeb tiekol ħafna għasel; hekk ukoll min ifittex ġieħ fuq ieħor . Bħal belt miftuħa u bla ħitan, hekk hu l-bniedem li ma jitrażżanx.